
“Aquesta batalla acaba de començar, i no sabem on 

ens portarà ” 

Amb aquesta frase el Manel descriu el resultat 
d'aquests anys de mobilitzacions socials dels drets de 
les persones migrants. Una batalla central on estan 
en lloc els Drets Humans de totes les persones que 
convivim a aquesta societat. En aquesta es situa la 
Coordinadora Obrim Fronteres, un paraigües que 
aglutina diferents entitats de tot el territori català en 
defensa dels drets de les persones migrants. 

HISTÒRIA DE LA COF 

L’origen: les primeres mobilitzacions solidàries 

La Coordinadora Obrim Fronteres (COF) va 
sorgir a 2016 com una resposta a Fextensió del 

fenomen de la solidaritat per tot el territori català. 
Des de comarques barcelonines a Girona, arran del 
territori es van constituir plataformes solidàries que 
després van convergir a la COF. 

Aquest procés de formació va ser el resultat 
d’esdeveniments múltiples que van tindré lloc al 
llarg de l’any anterior. Les mobilitzacions van 
començar després de l’estiu de 2015. A aquest 
moment va haver-hi una reacció a totes les imatges 
colpidores que van sortir pels mitjans de 
comunicació i que van provocar una indignació 
molt gran. També va tindré un gran efecte social el 
pronunciament de l’alcaldia de Barcelona, en una 
declaració en la que feia referència a la història 
d’acollida de la ciutat durant la Guerra dels Balcans, 
demanant una resposta ciutadana molt imminent 

amb la idea d 5 “obrir la ciutat” 1 . En aquell moment 
es va fer un pla molt ambiciós per a rebre el que es 
preveia com una gran arribada de persones, un pla 
que incloïa la utilització del Parc del Fòrum, a 
Barcelona, com a primer centre de rebuda. 

La resposta a aquesta primera crida va ser molt 
potent, tot i que va resultar frustrada pel Govern 
espanyol, que rebutjava qualsevol resposta que no 
recaigués en ell mateix i vetava solucions a nivell 
internacional com ara obrir les fronteres o anar a 
salvar gent. Aquesta situació va provocar una 
reacció de la societat civil, que va canalitzar el seu 


1 Un post al perfil de Facebook de l'Ada Colau, alcaldessa de 
Barcelona, al 28 d'agost de 2015, va ser el primer d'una sèrie de 
pronunciaments públics a favor de l'acolldia de persones refugiades 
que van tindré un important ressó a la resta de l'Estat espanyol. 
Veure, per exemple la nota de El País "Colau plantea que Barcelona 
acoja a refugiados de la guerra en Siria", disponible a: 
https://elpais.com/ccaa/2015/08/29/catalunya/1440851134_3974 
02.html 

malestar e indignació en la constitució de 
plataformes. Una d’elles, Stop Mare Mortum, va 
aglutinar en aquest primer moment una part de les 
mobilitzacions al voltant del tema al territori català. 
Però a més a més, arran del territori, es van 
constituir multitud de plataformes locals que 
treballaven el tema. 



Imatge 1: Homenatge a les persones mortes a la Mediterrànea. Acció final 
de la manifestació del 12 de septembre de 2015, convocada per Stop Mare 
Mortum. Fotografia: Cartografia Solidaritat 

Un exemple d’això és la nostra experiència a 
Barcelona, on vam pensar que la millor manera de 
respondre davant d’aquesta situació era organitzar la 
ciutadania al voltant dels governs i sense filiació 
política. Així, als diferents barris de la ciutat es van 
constituir diferents grups. Gràcia va ser la primera, i 
després hi van seguir Poble Nou, Sarrià, Sants, o 
nosaltres, a Sarrià i Sant Gervasi. En concret, el 
nostre grup, Sarrià i Sant Gervasi Refugi, surt de 
veïns i veïnes i activistes que ja participaven d’altres 
activitats del barri mitjançant d’altres entitats ja 
existents. La majoria de nosaltres no treballàvem 
temes relacionats amb la migració, i vam començar a 
fer-ho com a resposta al que estava passant. Ens hi 
vam posar «a la brava», amb tres objectius: 
sensibilitzar, mobilitzar i donar suport directe. I, és 
clar, amb la intenció de coordinar-nos amb la resta 
d’organitzacions tractant el tema. Enteníem que 
l’acollida es dona als barris, es materialitza en un 
espai físic concret. Per tant, era aquí on havíem de 
preparar-nos per donar aquesta resposta. Llavors va 

funcionar durant bastant de temps una 
coordinadora que es deia Coordinadora de Barris 
Refugi, que es va constituir una mica abans que la 
COF. Aquesta va començar a funcionar i vam fer 
una primera manifestació el 27 de febrer de 2016 
(Imatge 2). Fins i tot van venir també els què a 
aquell moment s’estaven constituint, Proactiva 
Open Arms. Tot i així, aleshores la resposta va ser 
totalment insuficient. 


Imatge 2: Manifestació del 27 de febrer de 2016 amb el lema 'Vies 
Segures". Recuperat de "Més de 2000 persones surten a Barcelona per 
exigir Vies Segures d'accés a Europa" (Blog www.stopmaremortum.org ) 

Uns mesos més tard però, va haver-hi la 
manifestació pel Dia del Refugiat, el 20 de juny, que 
partia, de nou, d’una iniciativa de Stop Mare 
Mortum. A aquesta hi van atendre unes 40.000 
persones 2 , tot un éxit. I va ser després de la 
mobilització que, per iniciativa de la mateixa 
plataforma, la COF es va constituir. Des d’aquest 
moment, la Coordinadora va començar amb la 
dinàmica de reunir-se periòdicament, cada cop a 
diferents punts del territori català. 

La particularitat de la COF resideix en què no 
sols és territorial sinó també sectorial. Hi han 
col·lectius activistes d’orígens i orientacions diverses; 

2 Veure «Milers de persones es manifesten perquè s'obrin les 
fronteres als refugiats» a Beteve, 19 de juny de 2016, disponible a 
https://beteve.cat/societat/manifestacio-obriu-fronteres-volem-ac 
ollir-19j/ 

ONGs, com ara CEAR, directament implicada en 
Eacollida de persones sol·licitants d’asil; o altres 
iniciatives com el Tribunal Permanent dels Pobles, 
o la Caravana Obrim Fronteres. Vam ajuntar 
activistes de base territorial amb altres d’abast 
nacional, cadascuna treballant temes diferents. 
Totes però coincidíem en la necessitat de donar una 
resposta mobilitzadora i d’incidència davant 
d’aquesta situació. 

Casa Nostra Casa Vostra: De l’onada de 
solidaritat a la negociació 

Poc després del naixement de la COF, al 
setembre de 2016, la campanya «Casa Nostra, Casa 
Vostra» (CNCV) es comença a gestar. Al voltant 
d’aquestes dates, les persones que van començar la 

iniciativa van venir a una assemblea amb la seva 
proposta de col·laboració amb la COF, tot i que en 
paral·lel ja havien començat a treballar-ne. Des del 
primer dia ja tenien planificades coses com els 
tempos de la mobilització, el suport mediàtic i, fins i 
tot, quan o com havia d’acabar, amb el Concert del 
Palau Sant Jordi, Pll de febrer, i la manifestació 
Volem Acollir, el 17 de febrer de 2017. 

La campanya va tenir la seva dinàmica pròpia, 
amb un ressò i una atenció per part dels mitjans 
molt més grans dels quals nosaltres havíem pogut 
rebre fins al moment. Això va ser gràcies que des de 
la campanya es va crear un grup de mobilització, un 
grup que va aplegar a molta més gent de la qual 
nosaltres havíem pogut abans (coordinadores 
d’ONGs com la Fede, sindicats, o entitats com ara 

Unitat Contra el Feixisme i el Racisme). El grup va 
treballar durant tota la campanya, tot i que la 
planificació estava ja decidida des del començament 
pel grup promotor de la campanya. Així, amb tota 
aquesta atenció i incidència, la campanya es va 
«ensenyorear» de tot el que es feia fins al moment, 
ho va absorbir tot. En aquest sentit, Eactivitat de la 
COF va disminuir; ens vam reunir, sí, però per a 
tractar temes puntuals. Mentrestant, nosaltres vam 
participar del calendari de la campanya en el que 
vam poder, com ara aportant alguns textos. 

Un exemple de la mobilització que va tindré lloc 
durant els mesos de la campanya van ser les accions 
descentralitzades que es van fer a diferents barris de 
Barcelona. En aquells moments, es va crear també la 
Xarxa Educativa en Suport a les Persones 

Refugiades (nota al peu amb el link de la Narrativa 
de la Xarxa), que intentava agrupar els esforços de 
diferents agents socials relacionats amb feducació, 
recollir i produir materials de sensibilització amb el 
que estava passant. Les xarxes de Gràcia van 
dissenyar un programa de barri a les escoles, i a 
Sarrià-Sant Gervasi vam decidir provar-ho també. 
Així que vam fer una convocatòria d’entitats 
educatives i es va organitzar un banc de recursos 
pedagògics. De mode que mentre que CNCV feia el 
seu desplegament, als diferents barris, atents a la 
campanya, també s’estava fent una feina pròpia 
d’àmbit territorial; en el nostre cas el projecte va 
finalitzar amb una exposició amb la mostra dels 
treballs educatius a la seu del districte. Cada barri va 

treballar per la seva banda, i vam acabar confluint 
més tard a la manifestació del 17 de febrer de 2017. 

Tot i aquest contacte inicial entre la campanya i 
la COF, va ser un cop la campanya va acabar que la 
relació entre les dues va començar de veritat. Al final 
de la campanya, els organitzadors van ser rebuts per 
Faleshores president de la Generalitat Carles 
Puigdemont al Palau de la Generalitat, el qual va 
acceptar una reunió per a tractar les demandes de les 
entitats del territori en relació amb el refugi i la 
migració. En aquest moment, les persones 
organitzadores van considerar que elles ja havien fet 
tota la feina que havien de fer i van traspassar 
directament la continuació de la negociació a la 
COF. I la COF la va entomar com va poder. 

A partir d’aquest moment la COF va treballar 
en produir una sèrie de documents. Un d’aquests és 
el que anomenem el “decàleg” , un document que 
toca un ampli ventall de temes per a garantir una 
acollida digna, com ara habitatge, sanitat o menors 
no acompanyats. En la redacció van participar 
entitats i ONGs especialitzades, que es van apropar 
a la COF a partir de la seva participació en el grup de 
mobilització de la campanya. Després de tenir el 
document, es va constituir - amb molt d’esforç i 
debat- un grup que acabaria negociant a una 
primera reunió amb representants de la Generalitat. 
I aquesta va ser també l’última; no va haver-hi més. 
El Govern es va desentendre amb dos arguments: 


3 El document que es va elaborar va ser la base del "Document de 
demandes a les administracions #VolemAcollir", disponible a 
https://archive.org/details/DocumentDeDemandesVolemAcollir. 

per una banda, que una part del que es demanava 
no el podien fer perquè és competència de Testat 
espanyol (es a dir, «no ens deixen»); i per altra, que 
Taltra part d’allò que es demanava ja Testaven fent. 
Potser una de les raons per les quals van poder 
desentendre’s va ser que l’arribada massiva que 
inicialment s’esperava no es va produir. Pel que fa a 
nosaltres, en aquest primer moment no teníem un 
domini de quins són els òrgans responsables de cada 
cosa; ara és molt diferent. Tot i així, aquesta segueix 
sent la principal dificultat que troba qualsevol 
persona que vol involucrar-se allò que passa: 
orientar-se en el laberint de competències de 
cadascuna de les administracions, així com les 
limitacions de cadascuna d’elles. 

LA REFUNDACIÓ DE LA COF 

Després de la eufòria de la manifestació, va venir 
la frustració amb la negociació amb la Generalitat, 
acompanyada d’un cert desencant amb 1’activisme. 
Després de tota la mobilització, ens trobàvem amb 
la sensació de que no havíem pogut esgarrapar 
gairebé res. I això var ser molt dur per al propi 
moviment. L’activitat de la COF i de la 
Coordinadora de Barris Refugi va decaure. Tot i 
que la feina burocràtica de les reunions es mantenia, 
la resposta ciutadana va decaure, potser arran d’una 
sobre-oferta de grups activistes treballant la 
temàtica. 

Finalment cap al febrer de 2018 la COF va tenir 
una refundació. Això va ser sobretot gràcies a l’Àlex 
Blasco, de Premià de Mar, que va assumir la feina de 

reconnexió. Vam fer una trobada de tot un dia molt 


interessant a Badalona, la qual va tindré força 
convocatòria, arribant fins i tot a grups de persones 
migrants als quals abans no arribàvem, com ara 
Mujeres Pa’lante . En aquestes dates, van començar 
a sortir a la llum una sèrie de problemes relacionats 
amb el sistema d’asil, així com les entitats que ho 
gestionen 5 , tant grans com petites, que evidenciaven 
la deficiència d’un sistema d’asil quasi inexistent. 
D’altra banda, vam posar davant de la taula el fet 
què moltes de les persones sense papers venien de 


4 En el següent enllaç es pot consultar una Producció Narrativa de 
Mujeres Pa'lante com a part d'un projecte sobre la memòria de les 
lluites pels drets de les persones migrants: 
https://archive.org/details/CaminandoJuntasEnElActivismoClaraMu 
jeresPalante 

5 Algunes d'aquestes deficiències van ser recollides a I' "Informe 
Monitorización #AcogidaDigna 2018", coordinat per una xarxa 
d'entitats activistes del conjunt de l'estat espanyol. Disponible a: 
https://acogidadigna.eS/uploads/decidim/attachment/file/5/lnfor 
me_Monitorizacion_AcogidaDigna_2018.pdf 

diversos intents frustrats de regularitzar-se. A partir 
d’aquí es van decidir els temes més importants en els 
quals hauríem de centrar-nos. Així, van sortir temes 
com ara el dret al padró en els diferents municipis, 
un tema fonamental perquè suposa l’entrada a la 
resta de drets de les persones migrants, creant-se una 
comissió a propòsit que treballa municipi a 
municipi; la qüestió dels menors immigrants no 
acompanyats (MENAS); o la necessitat d’ampliar la 
incidència i la coordinació a nivell de l’estat 
espanyol, on està «la pedra que cal moure», el lloc 
on depenen el gros de les decisions més importants 
que afecten el tema. 

UN ABANS I UN DESPRÉS DE «LA CRISI 

DELS REFUGIATS»? 

La solidaritat efímera 

Sense la “crisi dels refugiats”, CNCV no hagués 
tingut lloc. Jo sempre vaig entendre que no era una 
mobilització permanent, era una mobilització 
temporal davant d’un tema que amb el temps 
s’esperava que minvés. Crec que ha sigut una 
aportació molt important, però després ha 
desaparegut ràpid. Hi ha hagut una onada 
d’indignació que ha afavorit la resposta ciutadana. 
Però sembla que ja ens hem acostumat a aquesta 
indignació. Ara la situació és més difícil. Les 
persones segueixen morint, i ara ni tan sols les 
càmeres hi presten atenció. Estem en aquest 
moment polític en que es parla de la immigració 
com a problema, uns temps difícils que 
s’exemplifiquen per l’entrada de VOX a l’escenari 

polític arran de les eleccions locals andaluses de 
desembre de 2018. Vist en perspectiva, el que hi 
havia abans i el que n’hi ha ara no es diferencia molt. 
Els col·lectius estaven abans de la campanya seguiran 
fent el mateix en el futur. Tinc la sensació de que 
ens hem quedat com estaven, però fins i tot amb 
més dificultats que les que hi havien abans perquè la 
situació també s’ha agreujat. 

El canvi en la percepció de la migració i el 
refugi 

Tot i aquesta sensació de “decepció” amb 
l’activisme, sí que penso que hi han hagut certes 
coses que han canviat arran d’allò que hem viscut als 
darrers anys. Tota la feina que hem fet ha estat 
reflectida en un canvi de posició al respecte de la 

migració i el refugi de molta gent a Catalunya. A 
l 5 estat espanyol les mobilitzacions havien tingut lloc 
al voltant de l’anomenada «immigració il·legal», 
però no en relació amb el refugi; ha sigut la 
rellevància mediàtica de les guerres de Síria i 
l 5 Afganistan allò que li ha donat pes. Aquest perfil, a 
més, te molt a veure amb el record de les persones 
refugiades de la Guerra Civil espanyola: com va 
passar aquí, la gent que arribava venia perquè als 
seus països s’estaven jugant la vida cada dia. Aquesta 
similitud amplia la simpatia cap al col·lectiu. Així 
s’ha d’interpretar la reacció positiva que es va donar, 
i que té el precedent de la sensibilització col·lectiva 
que es va donar als 90 amb les persones que fugien 
de la Guerra dels Balcans. 

En el moment en el que els focus desapareixen 
de Grècia per anar al Mediterrani central i prestar 
atenció a allò que passa a Libia, però, la gent que 
apareix als mitjans deixa de ser blanca, com les 
persones de Síria, i comencen a ser negres. En aquest 
moment Eimaginari de la persona refugiada, 
relacionada amb el nostre passat, però també amb 
les guerres a EOrient Mitjà, es trenca. Els mitjans ja 
no saben ben bé com tractar-les; les anomenen 
també “refugiades”. Es parla del “drama dels 
refugiats”. Aquestes persones fan el mateix que 
feien les que venen de Síria. Llavors, per similitud, 
acaben sent indestriables informativament els uns 
dels altres. 

Més enllà d’una “confusió”, això es trasllada a 
una transformació a nivell de sensibilitat social cap a 

la problemàtica. La mobilització al voltant del refugi 
ens ha portat a reflexionar sobre la mateixa distinció 
entre les categories d’asil i migració. Els moviments 
socials han treballat per qüestionar aquestes 
narratives dels mitjans i no permetre que es 
diferenciïn persones que es troben al mar en 
situacions de perill: el que s’ha de fer es treure-les 
fora i portar-les a un “port refugi”. No hi ha cap 
altra lectura. Però a banda d’això, a més, sembla que 
els moviments pressionen i monitoritzen que a la 
Frontera Sud de 1’ Estat espanyol es garanteixi el dret 
a demanar asil, cosa que abans no passava tant. 

Jo soc partidari de dissoldre categories, tant la de 
persona migrant, com la de refugiada. Crec que 
hauríem de canviar una mica el llenguatge, no parlar 
de persones refugiades i migrants, sinó de 

desplaçades forçoses, perquè és el que són, no hi ha 
diferència: totes les persones busquem recursos per 
igual. De mode que tot i que algunes persones 
puguin ser classificades legalment en una o altra 
categoria, la urgència de les vulneracions de drets 
que pateixen fa que les categories acaben coincidint. 
La qüestió és que, tot i que conceptualment aquesta 
distinció no té sentit, la categoria de protecció 
internacional té uns drets als quals no té cap sentit 
renunciar. Cap a on hem de caminar és fins al punt 
en què totes les persones que han sigut desplaçades 
forçosament tinguin accés a protecció internacional, 
dret a acollida, i accés a un pla d’acollida als països 
on arriben. 

Les oportunitats de canvi obertes 

Jo crec que ja hem fet tota la feina que podíem 
fer en referència a sensibilització. Podrem fer més 
actes o accions però ara el que toca és que les 
institucions facin la seva part. Crec que el que hem 
aprés en aquest temps ens indica que les 
oportunitats de canvi vindran de que es posin 
d’acord les tres institucions (Ajuntaments, 
Generalitat i Estat central). Aquest és el principal 
problema. Jo el que demano és que els moviments 
ho tinguem molt clar, i parlem amb taules conjuntes 
en les quals estiguin presents les diferents 
institucions, i no sols unes o altres. La COF ha de 
tenir-ho clar i dir que Púnica resposta eficaç tindrà 
lloc quan es posin d’acord tots tres. Els moviments 
socials han d’adonar-se de la situació i col·laborar, 
perquè queixar-nos no ens portarà enlloc, el que 

hem d’intentar es col·laborar i seguir mobilitzant 
perquè es posen les piles. Si els tres es posen les piles, 
n’hi han alternatives. El problema és també com 
articular la diferència, entre alguns grups instal·lats 
en posicions més confrontatives i d’altres que ens 
preocupen pels problemes i volem iniciar el camí 
cap a les “solucions”. 

Jo pensava la mobilització al respecte de les 
persones refugiades seria molt gran i després ha sigut 
dur veure com es desinflava. Aquests temes et 
toquen, et mobilitzen emocionalment. El problema 
de la migració i el refugi és un problema central, i 
això ho podem veure amb el context internacional: 
externalització de fronteres, Frontex, o l’aparició de 
Trump, de Salvini... Es tracta de lluitar per la 
societat que deixarem als nostres fills, continuar per 

una societat de Drets Humans on puguis trobar un 
punt de suport. Com podem veure amb el context 
internacional actual amb l’avançada de l’extrema 
dreta, ens trobem en una situació en la qual, o 
establim la categoria «nosaltres, o ells, o exigim una 
igualtat de drets per tothom. I aquesta batalla acaba 
de començar i no sabem on ens portarà. 


26 



Aquesta Producció Narrativa ha sigut realitzada 
entre desembre de 2018 i juny de 2019\ a partir de 
trobades i intercanvis entre persona activista i 
investigadora. Forma part del projecte Cartografia 
de la Solidaritat , que reflexiona sobre lesformes 
d’acció col·lectiva en suport de les persones migrants i 
en defensa de la llibertat de moviment. 

